Diari Oficial de la Generalitat Valenciana


Sumari del DOGV 7169, del 10-12-2013 (2013/11368)

ORDE 19/2013, de 3 de desembre, de la Conselleria d'Hisenda i Administració Pública, per la qual s'establixen les normes sobre l'ús segur de mitjans tecnològics en l'Administració de la Generalitat.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/12/03/19/dof/vci/html**

### Dades del document

Número de DOGV
:   7169

Data del DOGV
:   10-12-2013

Secció del DOGV
:   I. DISPOSICIONS GENERALS

Número del document
:   2013/11085


Data del document
:   03-12-2013

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * informàtica
    * tractament de dades
    * protecció de dades
    * sistema d'informació
    * legislació
    * administració electrònica

ORDE 19/2013, de 3 de desembre, de la Conselleria d'Hisenda i Administració Pública, per la qual s'establixen les normes sobre l'ús segur de mitjans tecnològics en l'Administració de la Generalitat. [2013/11363]  
PREÀMBUL  
  
La informació constituïx un actiu de primer orde per a la Generalitat des del moment que resulta essencial per a la prestació de gran part dels seus servicis. D'altra banda, les tecnologies de la informació i les comunicacions s'han fet cada vegada més imprescindibles per a les administracions públiques. No obstant això, les indiscutibles millores que aporten al tractament de la informació van acompanyades de nous riscos i, per tant, és necessari introduir mesures específiques per a protegir tant la informació com els servicis que en depenguen.  
La seguretat de la informació té com a objectiu protegir la informació tractada i els servicis que es presten, reduint els riscos a què estan sotmesos fins a un nivell que resulte acceptable. Dins de cada organització només els seus màxims directius tenen les competències necessàries per a fixar este nivell, ordenar les actuacions i habilitar els mitjans per a dur-les a terme.  
En aplicació del Reial Decret 3/2010, pel qual es regula l'Esquema Nacional de Seguretat en l'àmbit de l'Administració electrònica, l'Administració de la Generalitat i de les seues entitats autònomes han de protegir la informació i els servicis utilitzats en mitjans electrònics que gestionen en l'exercici de les seues competències. Per a això han d'assegurar la integritat, la disponibilitat, l'autenticitat, la confidencialitat, la traçabilitat i la conservació de les dades, les informacions i els servicis utilitzats en els mitjans tecnològics que gestionen en l'exercici de les seues competències.  
El Decret 66/2012, de 27 d'abril, del Consell, pel qual s'establix la política de seguretat de la informació de la Generalitat en l'àmbit de l'Administració de la Generalitat i de les seues entitats autònomes, indica que la política es desenrotllarà en un conjunt de documents l'objectiu dels quals és facilitar que el tractament d'informació es realitze d'acord amb els objectius i principis que s'hi exposen, i que estos s'agruparan en tres col·leccions: normes, procediments i guies de bones pràctiques. Les normes proporcionaran un primer nivell de concreció; cada una estarà dirigida a un tipus d'activitat determinat. Els procediments descriuran la seqüència concreta de passos per a completar una tasca. Les guies de bones pràctiques oferiran recomanacions sobre com actuar en situacions específiques. Les normes i els procediments tindran caràcter obligatori.  
  
L'objecte d'esta disposició és regular la norma d'ús segur dels mitjans tecnològics que formen part dels sistemes d'informació de l'Administració de la Generalitat, a fi de minimitzar la probabilitat de la materialització de les amenaces que posen en risc la seguretat dels sistemes d'informació.  
El Decret 130/2012, de 24 d'agost, del Consell, pel qual s'establix l'organització de la seguretat de la informació de la Generalitat, assigna el repartiment de funcions i responsabilitats en matèria de seguretat de la informació aplicable a les conselleries de la Generalitat, així com a les seues entitats autònomes dependents.  
L'Orde 9/2012, de 10 de juliol, de la Conselleria de Sanitat, per la qual s'establix l'organització de la seguretat de la informació, fa un repartiment efectiu de tasques i responsabilitats per al manteniment i la millora de la seguretat de la informació en la Conselleria de Sanitat.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, i la disposició final primera del Decret 66/2012, de 27 d'abril, del Consell, pel qual s'establix la política de seguretat de la informació de la Generalitat,   
  
ORDENE  
  
CAPÍTOL I  
Disposicions preliminars  
  
Article 1. Objecte  
Esta orde té per objecte regular la norma d'ús segur dels mitjans tecnològics que formen part dels sistemes d'informació de l'Administració de la Generalitat, a fi de minimitzar la probabilitat de la materialització de les amenaces que posen en risc la seguretat dels sistemes d'informació.  
  
Article 2. Àmbit d'aplicació  
1. En l'àmbit d'esta normativa, s'entén per usuari qualsevol persona que utilitze o posseïsca accés als mitjans tecnològics posats a la seua disposició per l'Administració de la Generalitat.   
2. Les normes enunciades en esta orde seran de compliment obligatori per a tots els usuaris definits en el punt anterior.   
3. Els seus continguts desenrotllen les directrius de caràcter general definides en la política de seguretat de la informació, tenint en compte que es podran definir normes restrictives en certs àmbits específics que ho requerisquen.   
  
Article 3. Principi general d'actuació  
La seguretat de la informació depén de totes les persones que participen en el seu tractament i compromet a totes les que integren l'organització. Tots els usuaris es comprometen a fer un ús correcte de tots els actius que requerisquen per al desenrotllament de les seues funcions, a respectar les mesures de seguretat que s'establisquen i a notificar com més prompte millor als responsables que corresponga els esdeveniments i punts dèbils de la seguretat de la informació que detecten, de manera que puguen emprendre's les accions oportunes.  
  
Article 4. Definicions  
Als efectes previstos en esta orde, les definicions, paraules, expressions i termes han de ser entesos en el sentit indicat en la normativa de protecció de dades de caràcter personal, en l'esquema nacional de seguretat i en el glossari inclòs en l'annex.   
  
CAPÍTOL II  
Normes generals  
  
Article 5. Tractament de la informació  
1. L'Administració de la Generalitat serà responsable del tractament de la informació en qualsevol mitjà tecnològic que forme part dels seus sistemes d'informació i xarxes de comunicacions, i adoptarà les mesures d'índole tècnica i organitzatives necessàries que garantisquen la seguretat de les dades.  
2. Els qui per raó de l'exercici de les seues funcions accedisquen a informació que no siga d'accés públic hauran d'observar la necessària reserva, confidencialitat i sigil, inclús després d'haver cessat en les seues funcions o finalitzat la relació contractual o laboral.   
3. Els qui tracten informació que no haja sigut classificada d'accés públic hauran d'estar degudament identificats i tindre els privilegis d'accés a la informació estrictament imprescindibles per a exercir la seua comesa.   
4. Queda prohibit, així mateix, transmetre o allotjar informació pròpia de l'Administració de la Generalitat en sistemes d'informació externs, excepte autorització expressa de l'organisme responsable del tractament de la informació, que comprovarà la inexistència de traves legals per a això i verificarà la subscripció d'un contracte exprés entre l'Administració de la Generalitat i l'empresa responsable de la prestació del servici, incloent-hi els acords de nivell de servici que siguen procedents, l'acord de confidencialitat corresponent i sempre amb l'anàlisi prèvia dels riscos associats a tal externalització.   
  
Article 6. Propietat i ús dels mitjans tecnològics  
1. Tots els mitjans tecnològics posats a disposició dels usuaris: ordinadors personals i portàtils, aplicacions, programes, sistemes d'impressió i escaneig de documents, dispositius mòbils, l'accés a la xarxa corporativa i a Internet són propietat de l'Administració de la Generalitat.  
  
2. L'Administració de la Generalitat proporcionarà a cada usuari un lloc de treball amb els mitjans tecnològics necessaris per a l'exercici de les funcions encomanades.  
3. Estos mitjans no estan destinats a l'ús personal, i no podran utilitzar-se per a activitats il·lícites o irregulars, o que afecten negativament el funcionament de l'Administració de la Generalitat o siguen contràries als interessos d'esta.  
4. Està prohibit alterar, sense la deguda autorització, qualsevol dels components físics o lògics dels mitjans tecnològics, excepte autorització expressa de l'organisme amb competències en tecnologies de la informació. En tot cas, estes operacions només podran realitzar-se pel personal de suport tècnic autoritzat.   
5. La instal·lació, utilització o connexió a la xarxa corporativa de qualsevol mitjà tecnològic alié requerirà una autorització prèvia per part de l'òrgan competent en matèria de tecnologies de la informació que corresponga.  
6. Està estrictament prohibida l'execució de programes informàtics en els mitjans tecnològics que formen part dels sistemes d'informació de l'Administració de la Generalitat sense la llicència d'ús i autorització corresponents de l'organisme amb competències en tecnologies de la informació.  
7. Està terminantment prohibida tota transmissió, distribució o emmagatzematge de qualsevol material obscé, difamatori, amenaçador o que constituïsca un atemptat contra la dignitat de les persones.  
  
Article 7. Identificació d'accés  
1. La identificació d'accés a qualsevol mitjà tecnològic serà personal i intransferible, i permetrà una identificació individual.  
2. Els usuaris han de custodiar convenientment la seua identificació d'accés, són responsables de tota l'activitat relacionada amb l'ús del seu accés personal autoritzat i en cap cas podrà ser subministrada a terceres persones.  
3. Si un usuari té sospites que la seua identificació d'accés està sent utilitzada per una altra persona, haurà de comunicar immediatament a l'organisme amb competències en tecnologies de la informació la incidència de seguretat corresponent.   
4. Els usuaris han d'utilitzar contrasenyes segures d'acord amb la política de contrasenyes definida per l'òrgan amb competències en matèria de tecnologies de la informació.  
  
Article 8. Notificació d'incidències  
1. Constituïx una incidència de seguretat en un sistema qualsevol situació o eventualitat en què puga veure's amenaçada la informació i puga, en conseqüència, donar lloc a una pèrdua de confidencialitat, integritat, disponibilitat i autenticitat.  
2. Tots els usuaris estan obligats a notificar qualsevol incidència de seguretat a través del procediment establit a este efecte.  
  
Article 9. Implantació de mesures tècniques  
El personal que realitza funcions en matèria de tecnologies de la informació adoptarà les mesures tècniques adequades al nivell de seguretat establit per a cada tractament de la informació i en la prestació dels servicis, pel responsable designat en l'organització de la seguretat.  
  
  
Article 10. Esborrament i destrucció de suports d'informació  
1. Es destruiran de forma segura els suports d'informació que hagen de ser rebutjats.  
2. Els suports d'informació que hagen de ser reutilitzats per a una altra informació o lliurats a una altra organització seran objecte d'un esborrament segur del seu contingut anterior.  
  
Article 11. Inspecció dels mitjans tecnològics  
L'òrgan competent en matèria de tecnologies de la informació establirà, per raons específiques de seguretat o d'avaluació de l'exercici, mesures de control i comprovarà, per mitjà dels mecanismes formals i tècnics que crega oportuns, la utilització correcta per part dels usuaris de tots els mitjans tecnològics posats a la seua disposició per a l'exercici de les seues funcions. Estos controls i revisions es realitzaran respectant els principis de necessitat, idoneïtat i proporcionalitat, preservant les garanties del dret a la intimitat de l'usuari i la seguretat de les comunicacions.  
  
  
Article 12. Cessament d'activitat  
1. El cessament d'activitat de qualsevol usuari ha de ser comunicat de forma immediata a l'organisme amb competències en tecnologies de la informació.   
2. Quan es modifiquen les circumstàncies professionals que van originar l'entrega d'un mitjà tecnològic, l'usuari el tornarà a l'organisme amb competències en tecnologies de la informació, a fi de procedir a l'esborrament segur de la informació emmagatzemada i restaurar l'equip al seu estat original perquè puga ser assignat a un nou usuari.   
  
  
Article 13. Còpies de seguretat  
La còpia de seguretat periòdica de les dades allotjades en els servidors corporatius és responsabilitat de l'òrgan competent en matèria de tecnologies de la informació. Cada usuari serà responsable de la integritat i còpia de seguretat de la informació emmagatzemada en el mitjà tecnològic que tinga assignat.   
  
Article 14. Accés des de l'exterior  
només està permés accedir des de l'exterior de la XCGVA (Xarxa Corporativa de la Generalitat Valenciana) a recursos interns quan se seguisca el procediment aprovat a este efecte per l'òrgan amb competències en matèria de tecnologies de la informació.  
  
Article 15. Incompliments  
L'incompliment de les normes d'ús expressades en esta orde podrà tindre conseqüències disciplinàries d'acord amb el règim sancionador aplicable en cada cas, sense perjuí d'altres responsabilitats en què es puga incórrer.   
  
CAPÍTOL III  
Mitjans tecnològics  
  
Article 16. Ordinadors personals de sobretaula  
1. No està permés alterar la configuració del maquinari dels equips ni connectar altres dispositius a estos a iniciativa de l'usuari, així com variar la seua ubicació.  
2. No està permés alterar la configuració del programari dels equips, desinstal·lar o instal·lar programes diferents de la configuració establida per l'organisme amb competències en tecnologies de la informació.  
  
3. És obligatori bloquejar la sessió de l'usuari en el supòsit d'absentar-se temporalment del lloc de treball, a fi d'evitar accessos d'altres persones a l'equip informàtic. Així mateix, és obligatori apagar l'equip en acabar la jornada laboral.  
4. L'emmagatzematge de fitxers generats en l'exercici de les competències professionals de l'usuari s'efectuarà en la carpeta habilitada en la xarxa informàtica, a fi de facilitar la realització de còpies de seguretat o suport i protegir l'accés davant de persones no autoritzades.   
  
5. No està permés emmagatzemar informació privada, de qualsevol naturalesa, en els recursos d'emmagatzematge compartits.  
6. No està permés copiar, extraure o transmetre informació continguda en el sistema informàtic per a ús privat o per a qualsevol altre diferent del servici públic a què està destinada.  
7. Els fitxers temporals han de ser esborrats una vegada que hagen deixat de ser necessaris per als fins que van motivar la seua creació i, mentres estiguen vigents, hauran de ser emmagatzemats en la carpeta habilitada en la xarxa informàtica.  
  
Article 17. Equips portàtils  
1. Totes les responsabilitats aplicables als ordinadors de sobretaula són aplicables als equips portàtils.  
2. Responsabilitats addicionals específiques dels equips portàtils:  
  
a) Amb caràcter general, no s'emmagatzemarà informació sensible o confidencial en este tipus d'equips i, en cas de ser necessari, haurà de ser protegida per mitjà de ferramentes d'encriptació.  
b) Este tipus de dispositius estarà sota la custòdia de l'usuari que els utilitze. No es deixarà l'equip portàtil desatés o abandonat en llocs on puga ser sostret amb facilitat.  
c) Els usuaris d'estos equips es responsabilitzaran que no seran usats per usuaris no autoritzats.  
d) La pèrdua o robatori de qualsevol dispositiu o equip portàtil haurà de notificar-se immediatament a l'organisme amb competències en tecnologies de la informació.  
e) No hauran de connectar-se directament a xarxes alienes.  
f) Haurà d'estar desactivada la busca de xarxes sense fil.  
3. Els usuaris d'equips portàtils hauran de realitzar connexions periòdiques almenys mensuals a la xarxa corporativa, segons les instruccions proporcionades per l'organisme amb competències en tecnologies de la informació, per a permetre l'actualització d'aplicacions, sistema operatiu, firmes d'antivirus i la resta de mesures de seguretat.  
4. Sobre els ordinadors portàtils s'adoptaran les mesures tècniques adequades al nivell de seguretat establit atenent el tractament de la informació que haja d'efectuar.  
  
Article 18. Impressores, fotocopiadores, escàners, faxos i equips multifunció  
1. És obligatori l'ús de bústies d'impressió amb clau d'accés en els dispositius multifunció compartits que ho permeten.  
2. Quan s'imprimisca documentació, esta haurà de romandre el menor temps possible en les safates d'eixida de les impressores, per a evitar que terceres persones hi puguen accedir.  
3. S'hauran d'arreplegar els originals de la fotocopiadora, impressora, escàner o equips multifunció una vegada finalitzat el procés de còpia o digitalització.  
  
Article 19. Dispositius mòbils  
1. Totes les responsabilitats d'ús específiques dels equips portàtils també ho són per als dispositius mòbils.  
2. És obligatori configurar el dispositiu mòbil perquè passat un temps d'inactivitat passe automàticament a manera de suspensió i s'active el bloqueig de la pantalla.   
  
Article 20. Dispositius d'emmagatzematge removibles autoritzats  
1. Els dispositius d'emmagatzematge removibles autoritzats seran els proporcionats per l'Administració de la Generalitat, seran conformes a les normes de seguretat de l'organització i seran destinats a un ús exclusivament professional, com a ferramenta de transport de fitxers, i no com a ferramenta d'emmagatzematge.  
2. En cas de ser necessari emmagatzemar informació sensible o confidencial en este tipus de dispositiu, haurà de ser protegida per mitjà de ferramentes d'encriptació.  
3. Este tipus de dispositius estarà sota la custòdia de l'usuari que els utilitze. No es deixarà el dispositiu desatés o abandonat en llocs on puga ser sostret amb facilitat.  
4. La pèrdua o robatori de qualsevol dispositiu d'emmagatzematge removible haurà de notificar-se immediatament a l'organisme amb competències en tecnologies de la informació.  
  
Article 21. Correu electrònic corporatiu  
1. Els comptes creats en els servidors de l'Administració de la Generalitat tenen com a objectiu l'intercanvi de missatges propis de l'exercici professional. Queda prohibit el seu ús amb fins comercials, financers o personals.   
2. No estan permesos els enviaments massius, i seran rebutjats els missatges si el nombre màxim de destinataris és superior al límit establit per l'òrgan amb competències en matèria de tecnologies de la informació.  
3. No s'ha d'utilitzar el correu per a anunciar l'aparició de nous virus, amenaces, etc.  
4. Queda totalment prohibit suplantar la identitat d'una persona a través del correu electrònic.  
5. No es permet l'ús de comptes de correu diferents dels proporcionats per l'Administració de la Generalitat dins de la XCGVA, excepte autorització expressa de l'òrgan amb competències en matèria de tecnologies de la informació.  
6. Els usuaris no han d'enviar missatges amb informació sensible tant en el cos del missatge com en els arxius adjunts. Este enviament únicament podrà realitzar-se si s'adopten els mecanismes necessaris per a evitar que la informació siga intel·ligible o manipulada per tercers (encriptació i firma electrònica).  
7. El correu electrònic és una de les fonts més importants de difusió de virus, per la qual cosa es recomana no obrir missatges rebuts de remitents desconeguts.   
8. Per a garantir la identitat del remitent, els correus es firmaran digitalment.   
9. A causa de l'increment i la contínua aparició de nous virus, són eliminats automàticament els missatges amb annexos susceptibles d'execució.   
10. Es limitarà la grandària màxima dels fitxers adjunts i s'assignarà als usuaris una grandària màxima de bústia, dins d'uns límits raonables.  
  
  
Article 22. Accés a Internet des de la XCGVA  
1. Condicions d'accés a Internet.  
a) L'accés a Internet es realitzarà únicament a través de l'eixida a Internet establida per l'òrgan amb competències en matèria de tecnologies de la informació utilitzant els mitjans tecnològics que es disposen amb este fi.   
b) L'accés a Internet per altres mitjans està expressament prohibit.  
  
c) Els recursos d'Internet seran filtrats segons el seu contingut a través de sistemes automatitzats i cada usuari tindrà assignat un perfil d'accés en funció del seu lloc de treball, que determinarà a quin tipus de continguts podrà accedir i en quins horaris.  
d) Els perfils d'accés seran creats per l'òrgan amb competències en matèria de tecnologies de la informació.   
2. Responsabilitat de l'usuari final  
a) La utilització d'Internet ha de limitar-se a l'obtenció d'informació relacionada amb el treball que s'exercix i, per tant, s'ha evitar-se tota utilització que no tinga una mínima relació amb les funcions encomanades a l'usuari o que puga conduir a una millora de la qualitat del treball desenrotllat.   
b) No està permés l'accés a pàgines de contingut ofensiu, inapropiat, pornogràfic o discriminatori per raons de gènere, ètnia, opció sexual, discapacitat o qualsevol altra circumstància personal o social.  
  
c) No es permet la descàrrega des d'Internet de qualsevol classe de programes, aplicacions, documents o arxius que no provinguen de pàgines oficials relacionades amb el treball, tot això amb la finalitat que la descàrrega no puga posar en perill els sistemes informàtics i la informació que la Generalitat custodia.  
  
DISPOSICIONS FINALS  
  
Primera. Desplegament  
S'autoritza el centre superior o directiu amb competències en matèria de tecnologies de la informació a dictar les instruccions i ordes de servici, així com a adoptar les mesures que considere oportunes per al desplegament i l'aplicació d'esta orde.  
  
Segona. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.   
  
València, 3 de desembre de 2013  
  
El conseller d'Hisenda i Administració Pública,  
JUAN CARLOS MORAGUES FERRER  
  
  
  
ANNEX  
Glossari de termes  
  
AMENAÇA: esdeveniments que poden desencadenar un incident en l'organització produint danys materials o pèrdues immaterials en els seus actius.   
CONTRASENYA O CLAU D'ACCÉS: informació secreta, en general composta per un grup de caràcters, utilitzada per a l'autenticació.   
  
CÒPIA DE SEGURETAT O SUPORT: còpia de les dades originals que es realitza a fi de disposar d'un mitjà de recuperar-les en cas de pèrdua.  
DISPOSITIUS MÒBILS: un dispositiu mòbil es pot definir com un equip de dimensions xicotetes, amb algunes capacitats de processament, amb connexió permanent o intermitent a una xarxa, amb memòria limitada, que ha sigut dissenyat específicament per a una funció, però que poden dur a terme altres funcions més generals.   
ENCRIPTACIÓ: transformació criptogràfica de dades per a produir un criptograma o text encriptat.  
EQUIP PORTÀTIL: és aquell ordinador personal que és capaç de realitzar la major part de les tasques que realitzen els ordinadors de sobretaula, amb capacitat semblant, amb l'avantatge del seu pes i grandària reduïts, així com la seua mobilitat.  
IDENTIFICACIÓ D'ACCÉS: procés que limita i controla l'accés als recursos d'un sistema d'informació.  
INFORMACIÓ SENSIBLE: aquella, així definida pel seu propietari, que ha de ser especialment protegida perquè la seua revelació, alteració, pèrdua o destrucció pot produir danys importants a algú o a alguna cosa.  
MAQUINARI: es referix a totes les parts tangibles d'un sistema informàtic; els seus components són elèctrics, electrònics, electromecànics i mecànics.  
ORDINADORS PERSONALS: són els equips informàtics bàsics dels llocs de treball, on estaran instal·lades les aplicacions necessàries per a l'exercici de les funcions i des dels quals accedirà l'usuari a la xarxa corporativa i als sistemes d'informació.  
PERFIL D'ACCÉS: limitació de l'accés als recursos exclusivament a persones, entitats o processos amb la deguda autorització.   
TELEFONIA FIXA: és aquella que fa referència a les línies i equips que s'encarreguen de la comunicació entre terminals telefònics no portables, i generalment enllaçats entre ells o amb la central per mitjà de conductors metàl·lics.  
XARXA CORPORATIVA DE LA GENERALITAT VALENCIANA (XCGVA): és la infraestructura comuna per a la interconnexió de les seus de totes les conselleries i organismes, tant en l'àmbit dels servicis de dades com de veu, amb distribució geogràfica que comprén tota la Comunitat Valenciana.  
XARXA INFORMÀTICA: sistema de comunicació que connecta ordinadors i altres equips informàtics entre si, amb la finalitat de compartir informació i recursos.  
XARXA SENSE FIL: la connexió d'equips per mitjà d'ones electromagnètiques i sense necessitat d'una connexió física per mitjà de cables. Les xarxes més usuals solen ser WI-FI, Bluetooth o infrarojos.


Còpia Permalink ELI